b'\n_START_ARTICLE_\nKat\xc5\x8d Kiyomasa\n_START_SECTION_\nVarhaisvaiheet\n_START_PARAGRAPH_\nKiyomasa syntyi Nakamuran kyl\xc3\xa4ss\xc3\xa4, miss\xc3\xa4 h\xc3\xa4net tunnettiin nimell\xc3\xa4 Toranosuke. Kiyomasan is\xc3\xa4 oli sepp\xc3\xa4, joka kuoli Kiyomasan ollessa kolmevuotias. 18-vuotiaana Kiyomasa liittyi samasta kyl\xc3\xa4st\xc3\xa4 nousseen sotilasjohtaja Toyotomi Hideyoshin joukkoihin. H\xc3\xa4n taisteli Hideyoshin rinnalla Shizugataken taistelussa vuonna 1583 ja sai palkkioksi 3\xc2\xa0000 kokun l\xc3\xa4\xc3\xa4nityksen. Taistelussa ker\xc3\xa4\xc3\xa4m\xc3\xa4ns\xc3\xa4 menestyksen johdosta h\xc3\xa4n sai nimityksen yhdeksi Shizugataken seitsem\xc3\xa4st\xc3\xa4 keih\xc3\xa4\xc3\xa4st\xc3\xa4._NEWLINE_Kiyomasa tunnettiin jo Shizugataken taistelun aikaan suurista sotakyp\xc3\xa4rist\xc3\xa4\xc3\xa4n, joiden ansiosta h\xc3\xa4n erottui muista sotilaista. Kyp\xc3\xa4r\xc3\xa4t muodostuivat kahdesta erillisest\xc3\xa4 kyp\xc3\xa4r\xc3\xa4st\xc3\xa4, joista tavallisen sotilaskyp\xc3\xa4r\xc3\xa4n p\xc3\xa4\xc3\xa4lle oli asetettu pidennetty, koristeellisempi kyp\xc3\xa4r\xc3\xa4. Koristus saattoi esimerkiksi kuvata Kiyomasan tunnusta, monia. Kiyomasa tuli taistelussa tunnetuksi my\xc3\xb6s siit\xc3\xa4, ett\xc3\xa4 h\xc3\xa4n perinteiden vastaisesti m\xc3\xa4\xc3\xa4r\xc3\xa4si kaatuneiden vihollistensa p\xc3\xa4\xc3\xa4t sidottavaksi bambuun._NEWLINE_Kun Hideyoshista tuli kampaku kes\xc3\xa4ll\xc3\xa4 1585, Kiyomasalle my\xc3\xb6nnettiin hovititteli Kazue no Kami (jap. \xe4\xb8\xbb\xe8\xa8\x88\xe9\xa0\xad) ja h\xc3\xa4net nimitettiin Hideyoshin verotarkastajaksi. Lis\xc3\xa4ksi h\xc3\xa4nelle my\xc3\xb6nnettiin Hideyoshia vastustaneelle daimio Sasa Narimasalle kuulunut Kumamoton l\xc3\xa4\xc3\xa4nitys.\n_START_SECTION_\nKorean taistelut\n_START_PARAGRAPH_\nVuonna 1592 Kiyomasa nimitettiin yhdeksi Hideyoshin Korean taisteluiden kolmesta vanhemmasta komentajasta yhdess\xc3\xa4 kristittyjen daimioiden Konishi Yukinagan ja Kuroda Nagamasan kanssa. H\xc3\xa4n toimi toisessa divisioonassa, jonka oli m\xc3\xa4\xc3\xa4r\xc3\xa4 nousta maihin Yukinagan valloitettua Busanin ja l\xc3\xa4hte\xc3\xa4 marssimaan t\xc3\xa4m\xc3\xa4n kanssa kohti Soulia. Yukinaga ei kuitenkaan j\xc3\xa4\xc3\xa4nyt odottamaan asevelje\xc3\xa4\xc3\xa4n vaan l\xc3\xa4hti etenem\xc3\xa4\xc3\xa4n tarkoituksenaan ehti\xc3\xa4 Souliin ennen Kiyomasaa. Vihastunut Kiyomasa rantautui Korean niemimaalle 28. toukokuuta ja l\xc3\xa4hti v\xc3\xa4litt\xc3\xb6m\xc3\xa4sti toista kautta kohti Soulia. Joukot kohtasivat j\xc3\xa4lleen Chungjun l\xc3\xa4hell\xc3\xa4._NEWLINE_Kiyomasan ja Yukinagan v\xc3\xa4lill\xc3\xa4 oli jo ennest\xc3\xa4\xc3\xa4n erimielisyyksi\xc3\xa4, sill\xc3\xa4 vannoutuneena Nichiren-buddhalaisena Kiyomasa vihasi kristittyj\xc3\xa4. H\xc3\xa4n piti uskoaan muutenkin keskeisess\xc3\xa4 osassa el\xc3\xa4m\xc3\xa4\xc3\xa4ns\xc3\xa4, ja jopa h\xc3\xa4nen lipussaan oli kirjattuna teksti \xe2\x80\x9dkunnia pyh\xc3\xa4lle lootukselle\xe2\x80\x9d. Komentajien v\xc3\xa4liset erimielisyydet johtivat Koreassa avoimeen vihaan, ja Yukinagan voitoista \xc3\xa4rtynyt Kiyomasa jopa pilkkasi Yukinagan kauppiasjuuria. T\xc3\xa4st\xc3\xa4 suuttuneen Yukinagan alaiset saivat vaivoin hillitty\xc3\xa4 Yukinagaa, jotta t\xc3\xa4m\xc3\xa4 ei olisi nostanut miekkaa liittolaistaan vastaan._NEWLINE_Japanilaisten joukkojen l\xc3\xa4hestytty\xc3\xa4 Soulia korealaiset hylk\xc3\xa4siv\xc3\xa4t kaupunkinsa ja pakenivat kohti pohjoista. Ennen Soulia japanilaisten tuli kuitenkin ylitt\xc3\xa4\xc3\xa4 Hanjoki. Yukinaga ehti kaupunkiin ensin, koska l\xc3\xb6ysi nopeasti sopivan joenylityspaikan. Joidenkin v\xc3\xa4itteiden mukaan h\xc3\xa4n rikkoi sillan takanaan hidastaakseen kilpakumppaniaan, mutta todenn\xc3\xa4k\xc3\xb6isemmin sillan olivat tuhonneet korealaiset. Joka tapauksessa Kiyomasa joutui rakentamaan lauttoja ylitt\xc3\xa4\xc3\xa4kseen joen samalla kun Yukinagan liput jo koristivat muuria. Kiyomasan h\xc3\xa4pe\xc3\xa4\xc3\xa4 lis\xc3\xa4si se, ett\xc3\xa4 h\xc3\xa4n joutui suostuttelemaan Yukinagaa p\xc3\xa4\xc3\xa4st\xc3\xa4m\xc3\xa4\xc3\xa4n joukkonsa kaupunkiin._NEWLINE_Kaksi viikkoa my\xc3\xb6hemmin Yukinaga ja Kiyomasa l\xc3\xa4htiv\xc3\xa4t etenem\xc3\xa4\xc3\xa4n kohti pohjoista. He eiv\xc3\xa4t juuri kokeneet vastarintaa ennen Imjinjokea, jonka toisen rannan korealaiset olivat miehitt\xc3\xa4neet. Koska joen ylitt\xc3\xa4minen olisi vaatinut liikaa miestappioita, japanilaiset p\xc3\xa4\xc3\xa4ttiv\xc3\xa4t esitt\xc3\xa4\xc3\xa4 per\xc3\xa4\xc3\xa4ntyv\xc3\xa4ns\xc3\xa4 kohti Munsania. Korealaiset l\xc3\xa4htiv\xc3\xa4t pian japanilaisten per\xc3\xa4\xc3\xa4n ep\xc3\xa4organisoidusti ja joutuivat japanilaisten v\xc3\xa4ijytykseen. Taistelun seurauksena korealaiset kokivat suuria tappioita ja pakenivat paikalta. T\xc3\xa4m\xc3\xa4 avasi japanilaisille vapaan reitin kohti Pjongjangia, jota kohti Yukinagan joukot l\xc3\xa4htiv\xc3\xa4t marssimaan. Kiyomasa puolestaan l\xc3\xa4hti joukkoineen etenem\xc3\xa4\xc3\xa4n kohti koillista tarkoituksenaan saavuttaa kaksi paennutta korealaista prinssi\xc3\xa4._NEWLINE_Kiyomasa ei kohdannut suurta vastarintaa, ja h\xc3\xa4n vangitsi prinssit sek\xc3\xa4 koko valtakunnan kauneimmaksi nimetyn tyt\xc3\xb6n. Takaa-ajon aikana Kiyomasan joukot p\xc3\xa4\xc3\xa4tyiv\xc3\xa4t harvaan asutulle seudulle ja joutuivat usein villiel\xc3\xa4inten hy\xc3\xb6kk\xc3\xa4ysten kohteeksi. Siell\xc3\xa4 sotilaat harrastivat huvikseen tiikerinmets\xc3\xa4styst\xc3\xa4, ja Kiyomasakin tappoi tiikerin keih\xc3\xa4\xc3\xa4ll\xc3\xa4\xc3\xa4n. Kiyomasan kamppailua tiikerin kanssa on sittemmin kuvattu usein japanilaisessa taiteessa. Kiyomasa eteni pitk\xc3\xa4lle Koillis-Koreaan ja onnistui rauhoittamaan alueen._NEWLINE_Pian japanilaisten joukot alkoivat kokea takaiskuja, sill\xc3\xa4 etel\xc3\xa4ss\xc3\xa4 korealainen amiraali Yi Sun-sin oli tuhonnut suuren osan japanilaisten laivastosta. Japanilaiset alkoivat k\xc3\xa4rsi\xc3\xa4 huolto-ongelmista, ja Pjongjangin vallannutta Yukinagaa vaivasivat ruuan puutteen lis\xc3\xa4ksi h\xc3\xa4nt\xc3\xa4 ahdistelleet Mingin lis\xc3\xa4joukot. My\xc3\xb6s Mant\xc5\xa1uriaan asti edennyt Kiyomasa oli menett\xc3\xa4nyt suuren osan joukoistaan ja sai k\xc3\xa4skyn palata etel\xc3\xa4\xc3\xa4n. H\xc3\xa4n l\xc3\xa4hti palaamaan kohti Soulia, jonne my\xc3\xb6s Yukinaga joutui lopulta per\xc3\xa4\xc3\xa4ntym\xc3\xa4\xc3\xa4n Pjongjangista._NEWLINE_Tilannetta seuranneissa rauhanneuvotteluissa japanilaisia edusti Yukinaga, joka Kiyomasan harmiksi lupasi palauttaa korealaisille kaksi vangittua prinssi\xc3\xa4. Rauha ei kuitenkaan kest\xc3\xa4nyt kauan, sill\xc3\xa4 Kiina piti per\xc3\xa4\xc3\xa4ntynytt\xc3\xa4 Japania alamaisenaan. Vihastunut Hideyoshi aloitti uuden hy\xc3\xb6kk\xc3\xa4yksen Koreaan. Kiyomasa l\xc3\xa4hetettiin j\xc3\xa4lleen johtamaan hy\xc3\xb6kk\xc3\xa4yst\xc3\xa4 Koreaan yhdess\xc3\xa4 Yukinagan kanssa, ja h\xc3\xa4n oli valtaamassa muun muassa Hwangsoksanin linnaa. H\xc3\xa4nen merkitt\xc3\xa4vin taistelunsa oli Ulsanin puolustus talvella, jolloin h\xc3\xa4n kohtasi kiinalaisten suuren ylivoiman, mutta kykeni pid\xc3\xa4ttelem\xc3\xa4\xc3\xa4n n\xc3\xa4it\xc3\xa4 lis\xc3\xa4joukkojen saapumiseen asti.\n_START_SECTION_\nSekigaharan taistelu\n_START_PARAGRAPH_\nIk\xc3\xa4\xc3\xa4ntynyt Hideyoshi nimitti vuonna 1598 viisi sijaishallitsijaa, viiden vanhemman neuvoston, joiden oli m\xc3\xa4\xc3\xa4r\xc3\xa4 hallita Japania, kunnes h\xc3\xa4nen poikansa Hideyori olisi tarpeeksi vanha. Hideyoshi kuoli samana vuonna, ja samalla p\xc3\xa4\xc3\xa4tettiin pitk\xc3\xa4aikainen hanke Korean valtaamiseksi. Pian neuvoston j\xc3\xa4senten v\xc3\xa4lill\xc3\xa4 syntyi erimielisyyksi\xc3\xa4, ja lopulta se jakaantui kahteen leiriin Tokugawa Ieyasun ja Ishida Mitsunarin ymp\xc3\xa4rille. T\xc3\xa4m\xc3\xa4 hajotti my\xc3\xb6s suurimman osan Japanin daimioista kahteen leiriin. Suuri osa l\xc3\xa4ntisen Japanin daimioista, mukaan lukien suurin osa kristityist\xc3\xa4, liittyi kristinuskolle suopeamman Mitsunarin joukkoihin. Sen sijaan Ieyasun puolelle asettuivat muun muassa Daten, Mogamin ja Maedan klaanit, jotka olivat p\xc3\xa4\xc3\xa4asiassa It\xc3\xa4-Japanista. My\xc3\xb6s Kiyomasa liittyi Ieyasun riveihin, koska t\xc3\xa4m\xc3\xa4 oli ennen kaikkea sotilas, toisin kuin siviiliasioita hoitanut Mitsunari. Lis\xc3\xa4ksi h\xc3\xa4n uskoi Hideyorin pysyv\xc3\xa4n paremmassa turvassa, jos h\xc3\xa4nen ja Ieyasun v\xc3\xa4lill\xc3\xa4 olisi rauha._NEWLINE_Lokakuussa 1600 osapuolet kohtasivat Sekigaharan taistelussa, joka p\xc3\xa4\xc3\xa4ttyi Ieyasun voittoon ja Mitsunarin teloitukseen. My\xc3\xb6s Konishi Yukinaga kuoli vangiksi j\xc3\xa4\xc3\xa4ty\xc3\xa4\xc3\xa4n, niinp\xc3\xa4 Kiyomasa valtasi Yukinagalle kuuluneet alueet Higosta itselleen. H\xc3\xa4n aloitti alueella laajat kristittyjen vainot. Kiyomasa oli my\xc3\xb6hemmin paikalla Nij\xc5\x8dn linnassa, kun Ieyasu keskusteli Hideyorin tulevaisuudesta. H\xc3\xa4n oli varustautunut tikarilla aikomuksenaan k\xc3\xa4ytt\xc3\xa4\xc3\xa4 sit\xc3\xa4 Ieyasuun, jos Hideyorin henki olisi uhattuna._NEWLINE_Koreassa k\xc3\xa4ytyjen taistelujen innoittamana Kiyomasa p\xc3\xa4\xc3\xa4tti vahvistaa Kumamoton linnan voittamattomaksi. Linnan rakenteellisen vahvistamisen lis\xc3\xa4ksi h\xc3\xa4n muun muassa istutti linnan pihalle p\xc3\xa4hkin\xc3\xa4puita, joista saataisiin tarvittaessa sy\xc3\xb6t\xc3\xa4v\xc3\xa4\xc3\xa4. Kiyomasan rakennusty\xc3\xb6t osoittautuivat onnistuneiksi viel\xc3\xa4 1800-luvullakin, jolloin linna piiritettiin Satsuman kapinan aikaan. Vaikka linnan puolustus saatiin lopulta murrettua, se p\xc3\xa4rj\xc3\xa4si hyvin uudenaikaisempaa sodank\xc3\xa4ynti\xc3\xa4 vastaan._NEWLINE_Kiyomasa otti ennen kuolemaansa nimekseen Seish\xc5\x8d-k\xc5\x8d. H\xc3\xa4n kuoli vuonna 1611, ja h\xc3\xa4nen on arveltu kuolleen Ieyasun myrkytt\xc3\xa4m\xc3\xa4n\xc3\xa4. Nelj\xc3\xa4 vuotta my\xc3\xb6hemmin Hideyori joutui tekem\xc3\xa4\xc3\xa4n seppukun h\xc3\xa4vitty\xc3\xa4\xc3\xa4n taistelun Ieyasua vastaan, mink\xc3\xa4 my\xc3\xb6t\xc3\xa4 Ieyasu varmisti sukunsa aseman Japanin johdossa.'